Cynnydd mewn ymwelwyr yn rhoi "pwysau ychwanegol sylweddol" ar wasanaethau lleol yn y gogledd – Golwg360
Cynnydd mewn ymwelwyr yn rhoi "pwysau ychwanegol sylweddol" ar wasanaethau lleol yn y gogledd
"Pa gymorth ychwanegol sydd ar gael i Feddygon Teulu, Ysbytai, Gwasanaethau Cyhoeddus o bob math, yr Heddlu?"
pixculture (CC BY-SA 2.0)
Mae swyddogion iechyd y gogledd wedi cydnabod bod mwy o ymwelwyr na'r arfer yn achosi straen ar wasanaethau lleol, ac yn debygol o ledaenu'r straen Delta o Covid-19 ymhellach.
Mewn diweddariad yn gynharach yr wythnos hon, cyfeiriodd Bwrdd Iechyd Betsi Cadwaladr at arolwg diweddar oedd yn dweud mai gogledd Cymru oedd y cyrchfan mwyaf poblogaidd i ymwelwyr o Brydain yr haf hwn.
Ond mae hynny wedi arwain at alwadau i sicrhau bod gwasanaethau cyhoeddus y gogledd yn cael cefnogaeth ddigonol yn dilyn y cynnydd mewn ymwelwyr.
Roedd arolwg barn gan Sykes Holiday Cottages yn dweud bod 62% o Brydeinwyr yn bwriadu cael gwyliau yn y Deyrnas Unedig eleni – 12% yn uwch na 2019 – oherwydd yr ansicrwydd ynglŷn â theithio dramor. Ac roedd yr arolwg yn dangos mai gogledd Cymru yw'r lle mwyaf poblogaidd ar gyfer y gwyliau gartref – 'staycation'.
Tra bod y cynnydd hwn yn cael ei groesawu gan sawl busnes sy'n ddibynnol ar dwristiaeth, yn enwedig ar ôl 18 mis caled i'r sector lletygarwch, mae rhai yn ofni y bydd gwasanaethau cyhoeddus yn ei chael hi'n anodd.
'Pwysau ychwanegol sylweddol'
Dywedodd Gill Harris, Cyfarwyddwr Gweithredol Nyrsio a Bydwreigiaeth Bwrdd Iechyd y Gogledd, bod y mewnlifiad o bobol ar wyliau yn "debygol iawn" o gynyddu achosion yr amrywiolyn Delta.
"Mae'r wythnos hon yn nodi dechrau tymor gwyliau'r haf a gyda'r newyddion mai gogledd Cymru yw'r cyrchfan gwyliau mwyaf poblogaidd yn y DU, rydyn ni'n disgwyl bydd y nifer o ymwelwyr yn llawer mwy na blynyddoedd arferol," meddai.
"Mae hyn eisoes yn rhoi pwysau ychwanegol sylweddol ar ein gwasanaethau ac mae'n debygol iawn o arwain at gynnydd mewn achosion o'r amrywiolyn Delta."
'Etholwyr angen sicrwydd'
Mae'r Aelod o'r Senedd dros Arfon, Siân Gwenllian, wedi ategu at y sylwadau uchod wrth ysgrifennu llythyr i'r Prif Weinidog yn holi am sicrwydd y bydd cymorth ychwanegol ar gael i feddygon teulu, ysbytai ac asiantaethau eraill fel yr heddlu yn dilyn yr ymchwydd yn y boblogaeth.
"Hoffwn wybod ar fyrder beth yn union mae Llywodraeth Cymru wedi ei gynllunio ar gyfer dygymod efo'r sefyllfa yma," meddai'r aelod o Blaid Cymru.
"A oes cynllun argyfwng mewn lle sydd yn tynnu'r holl bartneriaid ynghyd?
"Pa gymorth ychwanegol sydd ar gael i Feddygon Teulu, Ysbytai, Gwasanaethau Cyhoeddus o bob math, yr Heddlu a'r llu eraill o asiantaethau fydd yn gorfod ymdopi gyda'r pwysau digynsail hyn?
"A pha gefnogaeth ychwanegol (ariannol ac o ran y gweithlu) fydd ar gael iddynt dros yr haf/hydref?
"Mae fy etholwyr angen sicrwydd fod popeth yn cael ei wneud i'w diogelu rhag drwg-effeithiau'r ymchwydd poblogaeth anferthol sydd yn digwydd yn ein cymunedau."
Mewn ymateb i'r sylwadau gan Fwrdd Iechyd Betsi Cadwaladr, dywedodd llefarydd ar ran Llywodraeth Cymru bod "cynlluniau ar waith" i ymateb i'r pwysau ychwanegol.
"Rydym wedi sicrhau bod mwy o arian ar gael i helpu i reoli gofal brys ac argyfwng ac mae gwasanaeth 111 wedi'i gyflwyno ledled gogledd Cymru i ddarparu cyngor dros y ffôn i bobl ag anghenion gofal nad yw'n argyfwng.
"Er gwaethaf cynnydd mewn achosion coronafeirws yn y gymuned, diolch i lwyddiant y rhaglen frechu, mae llai o salwch difrifol ac ysbytai sydd o dan straen.
"Ond mae angen help pawb arnon ni i ddod â'r firws dan reolaeth ac os oes angen gofal iechyd arnoch, meddyliwch am ddefnyddio'r gwasanaeth iechyd cywir ar gyfer eich cyflwr."